12-jarige bel polisie twee keer – oor slaai | Maroela Media
Argieffoto (Foto: katjasv, Pixabay)
'n 12-jarige seun van Nova Scotia in Kanada het die 911-noodnommer twee keer gebel omdat 'n ouer vir hom 'n slaai gegee het om te eet waarvan hy nie gehou het nie, aldus die polisie.
Kpl. Dal Hutchinson, van die Royal Canadian Mounted Police, het bevestig beamptes het omstreeks 22:00 die eerste oproep gekry. "Nog voor hulle by die huis kon opdaag, het hy wéér 911 gebel om te vra wanneer die polisie daar sal wees en het weer sy misnoeë oor die slaai uitgespreek," het hy verduidelik.
"Beamptes het met die seun gesels toe hulle by die huis opgedaag het om vir hom te verduidelik wat kwalifiseer as 'n noodoproep."
Hutchinson het die voorval as 'n geleentheid gebruik om alle ouers te herinner om soortgelyke gesprekke met hul kinders te hê. "Alhoewel baie mense soms kan vereenselwig met 'n afkeur in slaai, roer dit die belangriker kwessie aan van onbehoorlike gebruik van 'n noodnommer," het hy bygevoeg. "Die onbehoorlike gebruik van 911 is 'n kwessie wat met alle ouderdomsgroepe bespreek moet word, omdat waardevolle hulpbronne misbruik word en dit verhoed dat beamptes ware noodgevalle kan hanteer."